Хьэмгъуокъу Сыхьнун и вагъуэ
Къэхъун къуажэм дэт курыт еджапIэ №1м мы махуэхэм щызэхэтащ а жылэм дэса, куржыабхъаз зауэм 1993 гъэм хэкIуэда Хьэмгъуокъу Сыхьнун и фэеплъ волейбол зэхьэзэхуэ.
Сыхьнун унагъуэшхуэм къыщыхъуащ. Я адэр пасэу дуней ехыжа нэужь, зэкъуэшихымрэ зэшыпхъуитIымрэ я къэIэтыныр я анэ Таужан и пщэм къыдэхуащ. Къуажэ курыт еджапIэр къиухри, Хьэмгъуокъур лэжьапIэ уващ Нарткъалэ и автотранспорт предприятэм. Дзэм къулыкъу щрихьэкIыу къекIуэлIэжа нэужь, «Нартхасэ» ансамблым и хореографу икIи ЩэнхабзэмкIэ унэм и автомашинэм дэсу лэжьащ.
«Адыгэ Хасэм» и район къудамэм жыджэру хэт Сыхьнун лъэныкъуэкIэ зыкъигъэнэн лъэкIакъым ди къуэш абхъазхэм лей къатехьэм и хъыбар къыщыIэрыхьэм икIи езым и фIэфIыныгъэкIэ 1992 гъэм Абхъазым кIуэхэм гъусэ захуищIащ. Ар хэтащ КъуэкIыпIэ, Гумистэ фронтхэм, нэгъуэщIыщIыпIэхэми щекIуэкIа зэзауэ гуащIэхэм. Абхъазым текIуэныгъэр зыIэригъэхьэху, лIыхъужыгъэ зрихьэу зэуащ.
Ди къуэшхэм я щхьэхуитыныгъэр яхъумэжыным ехьэлIа зауэм хахуагъэрэ лIыхъужьыгъэрэ къызэрыщигъэлъэгъуам къыхэкIыу Хьэмгъуокъу Сыхьнун къыхуагъэфэщащ «ЛIыхъужьыгъэм папщIэ» орденыр.
ЗэпэщIэтыныгъэм и гуащIэгъуэм щIалэ хахуэм унагъуэ зригъэпэщащ. Абы и къуэ Инал иджыпсту щрегъаджэ Абхъаз къэрал университетым экономикэмкIэ и факультетым.
ВолейболымкIэ Къэхъун щекIуэкIа фэеплъ зэхьэзэхуэм и пэ къихуэу къызэхуэсахэм зыхуагъэзащ КъБРм щыщу Абхъазым щызэуахэм я зэгухьэныгъэм и тхьэмадэ Яхэгуауэ Къазбэч, къуажэ администрацэм и Iэтащхьэ Хъуэст Замир, курыт школ №1м и унафэщI ХьэхъупащIэ Iэмин, Хьэмгъуокъу лъэпкъым и нэхъыжь Мурадин сымэ. Абыхэм фIыщIэ хуащIащ зэпеуэм хэт спорстменхэм икIи джэгукIэ удэзыхьэх къагъэлъэгъуэну ехъуэхъуащ.
«Нобэрей зэхыхьэхэм хуэдэхэр егъэкIуэкIыным икъукIэ мыхьэнэшхуэ иIэщ. Хьэмгъуокъу Сыхьнун хуэдэхэр щапхъэфI яхуэхъунущ къыдэкIуэтей щIэблэм. Апхуэдэхэм ядэплъейуэрэ ди щIалэхэр хэкупсэу, хахуэу къэхъунущ. ФIыщIэ щхьэхуэ яхузощI спортсмен ныбжьыщIэхэр зыгъэхьэзыру мыбы къезышэлIа егъэджакIуэхэми», захуигъэзащ зэпеуэм кърихьэлIахэм Хъуэст Замир.
Накъыгъэм и 13м екIуэкIа я къуажэгъум и фэеплъ зэхыхьэр къызэрагъэпэщащ Къэхъун къуажэм дэт курыт еджапIэ №2м и егъэджакIуэу щыта Гулэжын Беслъэн, къуажэ администрацэм и Iэтащхьэ Хъуэст Замир, Хьэмгъуокъухэрэ Такъхэрэ (Сыхьнун и анэр Такъхэ япхъущ) я лъэпкъхэм. Кубокым щIэбэнащ Хьэмидей, ТашлыТала, Жэмтхьэлэ, Шэрэдж Ищхъэрэ, Псыгуэнсу, Къэхъун, Нарткъалэ я командэхэр. Зэхьэзэхуэм и судья нэхъыщхьэу щытащ Къэхъун курыт еджапIэ №1м физическэ щэнхабзэмкIэ и егъэджакIуэ Кабалоев Мурадин.
ЗэIущIэхэр удэзыхьэхыу екIуэкIащ. Ещанэ увыпIэр зыIэрагъэхьащ нарткъалэдэсхэр хэзыгъэщIа Жэмтхьэлэ къикIа гупым. Дыщэ медалхэм папщIэ зэпэщIэтыныгъэр псом нэхърэ нэхъ гуащIэ хъуат. ЗэIущIэм хухаха зэманым нэхъ лъэщыр зэрыщызэхэмыкIам къыхэкIыу, зэман дыщIагъун хуей хъуащ. ИкIэмикIэжым пашэныгъэр яубыдащ Хьэмидей щыщ волейболистхэм. ТашлыТала и командэр етIуанэ хъуащ.
КъБРм щыщу Абхъазым щызэуахэм я зэгухьэныгъэм къыбгъэдэкIыу Хьэмгъуокъу лъэпкъым фIыщIэ тхылъ хуагъэфэщащ. КъищынэмыщIауэ, зэгурыIуащ ЗэIэпах кубокыр щэнейрэ зэкIэлъхьэужьу къэзыхьым къыхуэнэжыпэну.
ЖЫЛАСЭ Замир.
